《恩封豸绣为卢师邵父恒斋寿》
明代·顾清

神羊一角骏且灵，心识枉直知奸贞。因之遂有触邪名，楚人作冠秦汉仍。

至今台府表仪刑，卢郎铁面飞霜冰。俨然象服当明廷，豺狼屏息虎遁形。

彼狐鼠者敢咿嘤，帝曰汝贤谁尔成。往贻尔亲予尔荣，匪予之荣繄尔情。

鸾书入山猿鹤惊，林芳谷秀纷来迎。吴丝致密綵缕精，五云灼烁千花明。

新年七十鬓未星，夜灯密字还如蝇。泮宫吹笙歌鹿鸣，石湖梅花连洞庭。

行来无碍出入轻，肩舆扁舟惟所胜。郎君出使拥文旌，吴船万里上青城。

朋尊献寿舞前楹，庭前堂上总欢声。他年犀玉麟袍赪，还想豸角高峥嵘。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。